VEGA præsenterer   
**Fremadstormende FRAADS fråser med pop-hitsene** *Den 11. oktober kan du opleve den energiske hiphopduo FRAADS, når de fyrer op for deres sprøde hits i VEGA.*

Med sange som ”Heroppe” og ”Døde i dine arme”, den seneste ep *FRYYS*, Soundvenues fremtidspris samt fællesturnéen med Lord Siva og Artigeardit, stormer hiphopduoen FRAADS frem på de danske musikscener.

Lyden er spiddende og kontrastfuld, svagelig og stærk, elektronisk og akustisk. Det tematiske omdrejningspunkt er fråseri overfor mådehold, og de to musikere udforsker temaer om kærlighed, selvynk og sandhed fanget mellem en drømmeverden og en sanseverden. Gaffa kvitterede med fem stjerner og skrev i deres anmeldelse af duoens koncert på dette års SPOT festival:   
  
*”Og pulsen hos fansene føles tung og spændt, da hele foretagendets charme udspiller sig som en eksklusiv klub, hvor ikke mange lukkes ind. Men hedonisme har vel bare fået et nyt ansigt i lille Danmark, og det ansigt er FRAADS.”*

Med deres seneste ep fra 2018, *FRYYS,* går FRAADS nye musikalske veje med hiphoppen. Det musikalske univers er bygget op af knitrende trapbeats og idiosynkratisk lyrik, der dykker ned på bunden af melankolien. Ep’en fik mange rosende ord med på vejen fra både Politiken, Noisey Danmark og Soundvenue, hvoraf sidstnævnte udråbte den til at være et af sidste års bedste danske album.

På scenen er FRAADS en energiudladning, der kombinerer det håndspillede med det programmerede. Resultatet er en levende, sveddryppende og inddragende liveoplevelse.

**Fakta om koncerten**Fraads (DK)  
Fredag d. 11. oktober kl. 21.00  
Lille VEGA, Enghavevej 40, 1674 København V  
Billetpris 150 kr. + gebyr

Billetsalget starter i dag via vega.dk og Ticketmaster.